31995D0190
L 123/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 17 май 1995 година
за определяне на специални условия на внос на рибни продукти и продукти от аквакултури с произход от Филипините
(текст от значение за ЕИП)
(95/190/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/493/ЕИО на Съвета от 22 юли 1991 г. за определяне на здравните изисквания за производството и пускането на пазара на рибни продукти (1), последно изменена с Акта за присъединяване на Австрия, Финландия и Швеция, и по-специално член 11 от нея,
като има предвид, че група експерти на Комисията посети Филипините, за да провери условията за производство, складиране и експедиране на рибните продукти, предназначени за Общността,
като има предвид, че разпоредбите на филипинското законодателство по отношение на здравната инспекция и мониторинг на рибните продукти могат да се считат за еквивалентни на тези, определени в Директива 91/493/ЕИО;
като има предвид, че Bureau of Fisheries and Aquatic Resources (BFAR) във Филипините е компетентният орган да проверява ефективното прилагане на действащото законодателство;
като има предвид, че процедурата за издаване на здравен сертификат, посочена в член 11, параграф 4, буква а) от Директива 91/493/ЕИО трябва да включва и установяването на образец за сертификат, минималните изисквания по отношение на езика/езиците, на които се изготвя въпросният сертификат и квалификацията на лицето, оправомощено да го подписва;
като има предвид, че съгласно член 11, параграф 4, буква б) от Директива 91/493/ЕИО върху опаковката на рибните продукти трябва да има маркировка, указваща името на третата страна и номера на одобрението на предприятието, от което те произхождат;
като има предвид, че съгласно член 11, параграф 4, буква в) от Директива 91/493/ЕИО се изготвя списък на одобрените предприятия; като има предвид, че този списък се изготвя въз основа на съобщение, изпратено на Комисията от BFAR; като има предвид, че следователно BFAR гарантира спазването на разпоредбите, предвидени за тази цел в член 11, параграф 4 от Директива 91/493/ЕИО;
като има предвид, че BFAR официално даде уверения, че са спазени правилата на глава V от приложението към Директива 91/493/ЕИО, както и изискванията, еквивалентни на тези, определени във въпросната директива за одобряване на предприятията;
като има предвид, че мерките, предвидени в настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Bureau of Fisheries and Aquatic Resources (BFAR) е компетентният орган на Филипините за проверка и удостоверяване, че рибните продукти и продуктите от аквакултури отговарят на изискванията на Директива 91/493/ЕИО.
Член 2
Рибните продукти и продуктите от аквакултури с произход от Филипините трябва да отговарят на следните условия:
1.
всяка пратка трябва да бъде придружена от номериран здравен сертификат в оригинал, надлежно попълнен, с дата и подпис, състоящ се само от един лист, по образеца от приложение А.
2.
продуктите трябва да произхождат от одобрени предприятия, изброени в приложение Б.
3.
с изключение на замразените рибни продукти в насипно състояние, предназначени за производството на консерви, думата „Филипини“ и номера на одобрението на предприятието, от което произхождат продуктите, трябва да са обозначени с неизтриваеми букви на всяка опаковка.
Член 3
1. Сертификатът, посочен в член 2, точка 1 трябва да се изготвя най-малко на един от официалните езици на държавата-членка, в която се извършва контролът.
2. В сертификатите трябва да фигурират името, квалификацията и подписът на представител на BFAR, както и официалният печат на BFAR, като всичко това е в цвят, различен от останалия текст.
Член 4
Настоящото решение се прилага от 1 август 1995 г.
Член 5
Адресати на настоящото решение са държавите-членки.
Съставено в Брюксел на 17 май 1995 година.